Rapporter - Astrodienst Gæstebruger u1349738592
25-Jul-2016, 01:43 UT/GMT
Sand Månek.1321' 7"6n33 Hamlet groet bekende eertydse slaghuiseienaar | Netwerk24
Hamlet groet bekende eertydse slaghuiseienaar
Wyle Hennie Geldenhuys (68).Foto:
Hennie Geldenhuys, onder inwoners van Prince Alfred Hamlet alombekend as Hempa, het Maandagoggend sy stryd teen kanker verloor.
Boodskappe van medelye en simpatie het onmiddellik ná sy dood na die familie ingestroom.
Hempa is in die ouderdom van 68 dood. Hy was ’n bekende inwoner op die dorp wat slegs ’n paar kilometer buite Ceres geleë is.
Hempa se bekende kunstenaar-seun, Pietman, sê sy pa was ’n geliefde inwoner in Prince Alfred Hamlet. Die meeste mense het hom as eienaar van die Geldenhuys-slagtery geken. “My pa het baie mense se lewe geraak. Hy het altyd vir die kinders by die slaghuis ’n stukkie droëwors gegee,” sê Pietman.
Hempa het bykans 24 jaar terug die slagtery gekoop. Sowat vyf jaar gelede het hy die slaghuis toe aan JB Erasmus verkoop.
Hempa is gebore en getoë in Prince Alfred Hamlet. Pietman sê toe sy pa by die destydse Suid-Afrikaanse Spoorweë gewerk het, het hy altyd toekennings vir die bestuurder van die jaar ontvang. In sy jonger dae was hy ’n kranige sportman. Hy het vir Ceres-rugbyklub gespeel.
Hempa se dood laat ’n leemte vir die Geldenhuyse. “Ons as gesin het op Sondae altyd saam krieket in ons tuin gespeel. Ons het ook altyd in die Karoo vakansie gaan hou. En ons was lief vir saam eet. My pa het gehou van braai,” sê Pietman.
Behalwe dat hy sy sin vir humor by sy pa geërf het, sê hy sy pa het ook ander goeie eienskappe gehad. Hy sê sy pa was vrygewig en het ’n goeie lewenslus gehad.
Goed wat sy pa begin het, het hy altyd deurgesien.
Hy word oorleef deur sy vrou, Hester, seun en dogter, skoondogter, kleindogter en drie susters.
’n Begrafnis word môreoggend om 11:00 by die NG kerk Prince Alfred Hamlet gehou.